**Painéal de Shainchomhairleoirí Rialaithe Tógála agus Sainchomhairleoirí Eile don Bhord Pleanála**

**Na Cáilíochtaí Riachtanacha**

Glacfar le hiarratais ó chomhaltaí de na gairmeacha sa tábla thíos lena gcur san áireamh ar phainéal de shainchomhairleoirí Rialaithe Tógála agus de shainchomhairleoirí eile don Bhord Pleanála. Beidh fianaise ar bhallraíocht fhoirmiúil agus clárú (nuair is cuí) sa chomhlacht gairmiúil ábhartha ag teastáil.

* Ailtireacht
* Innealtóireacht
* Suirbhéireacht

Is féidir ballraíocht i ngairmeacha eile a mheas ach ábharthacht agus taithí oiriúnach a léiriú.

**Taithí Riachtanach**

Eolas sásúil, cúlra agus taithí ábhartha le déanaí ar iarratais ar dheimhniú sábháilteachta ó dhóiteán (Cuid B de na Rialacháin Foirgníochta) agus iarratais ar dheimhniú Rochtana Míchumais (Cuid M de na Rialacháin Foirgníochta) a ullmhú agus/nó a mheasúnú.

**Nádúr na hOibre**

Ceanglófar ar na sainchomhairleoirí a cheapfar tuarascálacha a sholáthar maidir leis na hAchtanna um Rialú Foirgníochta, 1990 agus 2007 agus sonraí measúnaithe agus moltaí ar achomhairc agus iarratais a fhaigheann an Bord a chur san áireamh.  
Caithfidh na comhairleoirí ceaptha a bheith in ann tuarascálacha den sórt sin a sholáthar go tráthúil agus laistigh de scálaí ama dochta.

**Rátaí Íocaíochta**

€835 sa lá an táille agus údarófar an meastachán ama roimh ré. Coimeádann an Bord Pleanála an ceart i gcásanna áirithe iarraidh ar chomhalta den phainéal luachan a sholáthar ar tháille sheasta nó ar aon chineál praghais réasúnta eile.

**Méid na hOibre**

Níl na sainchomhairleoirí páirtaimseartha á bhfostú mar fhostaithe agus ní bheidh ag na ceapacháin a dhéanfar aon chosaint reachtúil atá ar fáil d’fhostaithe ná cearta aoisliúntais. Is ar bhonn conartha le haghaidh seirbhísí amháin a thairgtear an fhostaíocht pháirtaimseartha agus ní bhaineann aon choinníollacha fostaíochta leis. Ní thabharfar aon ghealltanas maidir le líon iarbhír na gcásanna a sannfar. Mura bhfuil an obair sásúil ní shannfar aon chomhad eile.

**Coimhlint Leasa**

Ní féidir aon obair don Bhord a dhéanamh a bhféadfadh leas airgid nó leas tairbhiúil eile a bheith mar thoradh duit uirthi (seachas íocaíocht ón mBord). Ní féidir aon obair a dhéanamh a thiocfadh salach ar an gcásobair ar leith atá á déanamh don Bhord. Maidir leis seo, iarrfar ar chomhaltaí an phainéil Foirm Dearbhaithe Leasa a shíniú ina léireofar aon leas a d’fhéadfadh a bheith ag comhalta in aon chás a leithdháilfear uirthi/air.

**Cód Iompair**

Baineann an Cód Iompair do Chomhaltaí Boird, d’Fhostaithe agus do Dhaoine Áirithe Eile le sainchomhairleoirí atá ar fáil ar an suíomh Gréasáin seo [Cód Iompair an Bhoird Phleanála 2023 (pleanala.ie)](https://www.pleanala.ie/getmedia/20627887-70d0-4ff7-bd16-f2a56c505abb/Code-of-Conduct-2023Eng.pdf)

**Iarratais**

Ba chóir iarratais le CV a sheoladh chuig Sarah Byrne Uasal, Acmhainní Daonna, An Bord Pleanála ar ríomhphost chuig [recruitment@pleanala.ie](mailto:recruitment@pleanala.ie)

Féadfar iarratasóirí a chur ar an ngearrliosta ar bhonn an eolais a chuirfear ar fáil. Féadfar agallaimh a reáchtáil i mí Eanáir/Feabhra 2024.